ועדת הכספים, כנסת 23, פרוטוקול מספר 24, 2020-04-16 11:00

עודד פורר: בוקר טוב לכולם.

עודד פורר: אני שמח לפתוח את ישיבת ועדת הכספים.

עודד פורר: היום, יום חמישי, כ"ב בניסן תש"ף, 16 באפריל 2020.

עודד פורר: הסעיף הראשון בסדר היום: העמדת ערבות מדינה לקרן סיוע ייעודית לעסקים גדולים בשל התפשטות נגיף הקורונה.

עודד פורר: בטרם נתחיל את הדיון עם החשב הכללי, ובטרם נשמע הצעות לסדר של חברי הכנסת, ונשמע עוד כמה אורחים, אני רוצה לומר כמה מילים.

עודד פורר: כשכוננה ועדה זו, במהלך המשבר הפוליטי, אמרתי שאנו נהיה מסלול ירוק לכל בקשה של סיוע שתגיע לכאן וכל דבר שיכול להזרים כסף למשק.

עודד פורר: ברם, הוועדה לא תהפוך את המסלול הירוק לבדיחה, והיא לא תהפוך להיות חותמת גומי לכל מה שהממשלה מביאה לכאן ולא עומד בשום סטנדרט כלכלי בסיסי, ושהממשלה לא תעמוד בשום מחויבות מהמחויבויות שהיא נתנה לוועדה בכל אחד מהדיונים שהיו כאן, לכל חברי הכנסת מכל סיעות הבית.

עודד פורר: זה לא נוגע בסיעה זו או אחרת, זה נוגע לכל סיעות הבית.

עודד פורר: החל מהמחויבות להביא לפה בחקיקת הפעימה השנייה שהיו בהתחלה בתקנות שעת חירום, גם זה עדיין לא הגיע.

עודד פורר: דרך הנושא של פתרון המשבר עם הרופאים – גם שם שום דבר לא נפתר.

עודד פורר: עבור בנושא של החיילים הבודדים – שום דבר לא נפתר.

עודד פורר: כל מחויבות שניתנה לוועדה על ידי משרד האוצר לא קוימה.

עודד פורר: גם הבטחות החשב הכללי לא קוימו, ואני אומר את זה בפניך, אדוני החשב הכללי.

עודד פורר: בסיכום דיון שלפני החג ביקשנו לקבל כל יום מהחשב הכללי נתונים לגבי מספר הבקשות להלוואה שהתקבלו – כמה מהן אושרו וכמה נמצאות בצנרת.

עודד פורר: עד לרגע זה לא קיבלנו תשובה.

עודד פורר: אנחנו מלקטים את הנתונים כאילו אנחנו צריכים לשלוח סוכני מודיעין לכל מיני מקומות.

עודד פורר: אז כנראה שמערכת היחסים בין הממשלה לכנסת עדיין לא כל כך ברורה, אבל אתם מחויבים לדווח בפני הוועדה.

עודד פורר: אתם לא עושים לנו טובה, אתם לא נחמדים אלינו כשאתם מדווחים – אתם מחויבים.

עודד פורר: יושבים כאן נציגים של כל המפלגות והם זכאים לקבל את הדיווח הזה.

עודד פורר: אנחנו באנו בידיים נקיות, הוועדה נמנעה משיקולים פוליטיים לכל אורך התקופה – יעידו על כך חברים מכל המפלגות.

קרן ברק: נכון.

עודד פורר: אבל אי-אפשר להפוך את זה לכך שכל מה שתביאו אתם תעבירו אותו ככה בלי שנטפל בו ובלי שתילקחנה בחשבון ההערות שעולות מהציבור.

עודד פורר: אני אחכה שיחזור החשב הכללי.

עודד פורר: הדיון יוצא להפסקה על חזרת החשב הכללי.

עודד פורר: אני מחדש את הדיון ומתנצל בפני חברי הכנסת על התנהגותו של החשב הכללי.

עודד פורר: אני חושב שזה לא ראוי שנציג ממשלה, שאמור היה לשבת פה בחדר, סוגר את המצלמה ב-Zoom כי נאמרים דברים שאולי לא נוח לו לשמוע.

עודד פורר: אנחנו לא יכולים לקיים דיון והצבעה.

עודד פורר: הדיון לא יתקיים ללא החשב הכללי.

עודד פורר: בישיבה הבאה נדבר על נושא משבר התעופה.

ניר ברקת: אני מסכים איתך אבל רוצה לומר משהו.

עודד פורר: אתה תגיד אותו כשהחשב הכללי ישמע.

עודד פורר: אתה לא תגיד אותו רק לפרוטוקול.

עודד פורר: אני עומד על זכותך לומר דברים אלו לפני החשב הכללי.

עודד פורר: פה זה לא הצגה ואנחנו לא פה כדי לעשות הופעות.

עודד פורר: החשב הכללי יתכבד ויגיע לדיון.

עודד פורר: כשהוא יגיע אפשר יהיה להגיע לדיון ולהצביע.

עודד פורר: כנראה שהחשב הכללי לא רוצה לאשר קרן להלוואות לעסקים, בדיוק כפי שהוא לא רוצה שהקרנות האחרות של ההלוואות יעבדו, כי הן לא עובדות.

ניר ברקת: אז אני מציע באותה הזדמנות - - -

עודד פורר: אנחנו נחדש את הדיון כשיהיה כאן החשב הכללי.

קרן ברק: אתה בטוח שההתנתקות לא הייתה בשל כשל טכני?

עודד פורר: זה לא טכני.

עודד פורר: אני ראיתי טוב מאוד מה הוא עושה כשהתחלנו לדבר.

עודד פורר: בשעה 11:45 נדון במשבר התעופה.

ניר ברקת: ומה אתה רוצה לעשות לגבי הנושא הנוכחי?

ניר ברקת: זה לא מקובל עלי.

עודד פורר: כשיגיעו לפה נציגי האוצר נלך לדבר עם שר האוצר.

קרן ברק: החשב הכללי חייב להגיע לפה בדיוק כמו שמנכ"ל משרד האוצר מגיע לפה.

עודד פורר: אני מקבל את בקשת חברי הכנסת לקיים את הדיון.

עודד פורר: דיון זה יתקיים כשהחשב הכללי יהיה פה בחדר, תודה.